Asteroïdes met ’n deursnee van 4 m tref die Aarde sowat een keer per jaar. Dié met ’n deursnee van sowat 7 m kom die atmosfeer omtrent elke vyf jaar binne met min of meer dieselfde hoeveelheid energie as die atoombom op Hirosjima: sowat 15 kiloton TNT. Hulle ontplof gewoonlik in die boonste atmosfeer en die materiaal verdamp. Elke 2 000 tot 3 000 jaar is daar ’n ontploffing van sowat 10 megaton, soortgelyk aan die een wat die Toengoeska-voorval veroorsaak het. Voorwerpe met ’n deursnee van ’n kilometer tref die Aarde gemiddeld twee keer in ’n miljoen jaar. Groot botsings met voorwerpe van 5 km vind sowat elke 20 miljoen jaar plaas.